UNIVERZITET CRNE GORE

FAKULTET POLITIČKIH NAUKA

*Rezime knjige*

PRAVILA FORMATIRANJA

Autor: Mentor:

Podgorica, april, 2018.

* Programi i pravila formatiranja

Uobičajeni način izrade pisanog rada je danas elektronski, a najčešće korišćen program za te potrebe je *Microsoft Word*.

Standardni font koji se koristi u izradi pisanih radova, pa samim tim i rezimea, je Times New Roman, veličina fonta je 12. Margine rada (prostor koji tekst odvaja od ivice strane), iznose po 2,5cm gore i lijevo, a po 3cm dolje i desno. Prored između redova (line spacing) iznosi 1,5. Strane rada moraju biti numerisane kako bi se olakšalo snalaženje u radu i omogućilo referiranje ne pojedine djelove u toku njegovog izlaganja ili odbrane. Broj strane se unosi u donjem desnom uglu, a prva strana se ne numeriše. Rezime, po pravilu, treba da ima od 7-15 strana.

* Naslovna strana

Na neizostavnoj naslovnoj strani se navode podaci koji su nophodni za identifikaciju studenta, predmeta, mentora, naslova rada i fakulteta. U zaglavlju naslovne strane se upisuje (navedenim redom): naziv univerziteta, naziv univerzitetske jedinice i naziv smjera. Centralni dio strane zauzimaju 1. naznaka o vrsti rada (rezime, esej, seminarski rad, diplomski rad, magistarski rad i sl.) i 2. naslov rada. U podnožju strane se upisuju ime autora rada i ime mentora, kao i mjesto i datum pisanja rada. Naslovnica ovog teksta može poslužiti kao primjer izgleda naslovne strane rezimea.

* Citati

Iako je u pitanju rezime jedne knjige, jako je važno da se i u tom slučaju prilikom direktnog preuzimanja teksta koristi tehnički ispravno citiranje. Citati se, izuzev ako se radi o stihovima pjesme, stavljaju među znake navoda, npr. „Već smo podsjetili, kako je Descartes u rečenici: cogito me cogitare sveo strukturu refleksije na njen najsažetiji oblik“.

Ako se u citatu nešto posebno ističe (*kurzivom*, **boldom** ili podvlačenjem) od strane onog koji citira, to se obavezno napominje u zagradi. To bi u pomenutom citatu izgledalo ovako: „Već smo podsjetili, kako je Descartes u rečenici: *cogito me cogitare* (kurziv A. V.) sveo strukturu refleksije na njen najsažetiji oblik.“

Izostavljanje djelova citiranog teksta se označava sa (...). U našem primjeru: „(...) kako je Descartes u rečenici: cogito me cogitare sveo strukturu refleksije na njen najsažetiji oblik“. Izostavljanje cijelih rečenica iz citiranog teksta se najčešće obilježava znakom (---).

U citatu se zadržavaju sve pravopisne posebnosti originalnog teksta pa i eventualne greške iza kojih se u zagradu stavlja oznaka (*sic*).

* Dodatna pravila

**Doslovno prenošenje teksta iz nekog djela bez primjene pravila citiranja je *plagijat.[[1]](#footnote-1)* Opšte poznate stvari se ne citiraju**. Tako, stav da „izborne sisteme dijelimo na većinske i proporcionalne“ nema nikakve potrebe pripisivati nekom posebnom autoru. Ako se radom obraćate stručnoj javnosti uobičajeno je citirati autora na originalnom jeziku djela (uz prevod u fusnoti), a ako je upućeno široj publici u glavnom tekstu se piše prevod, a u fusnoti original. Citati se moraju navesti tačno i precizno, a njihov izvor mora biti provjerljiv.

* Navođenje navedenog teksta

*Sasvim je legitimno navesti dio teksta koji je naveo autor čiji rad koristite*. U navođenju postupamo tako da je prvo prenesen navod koji u svom radu daje autor čiju knjigu koristimo (autor, naslov, grad, izdavač, godina i strana), pa se nakon toga jasno istakne da smo navod pronašli kod tog autora (dakle, ne direktno u knjizi koju koristimo). Važno je istaći da se kako djelo iz kojeg smo preuzeli navod tako i djelo koje je u tom djelu navedeno *moraju* uvrstiti u bibliografiju. Navoditi navode drugih autora je *nužno*, a *nepravilno navođenje (bez isticanja da se radi o navodu navoda) dovodi u pitanje vašu ozbiljnost u bavljenju temom i pokazuje vašu*

* Fusnote

 U fusnote se unosi sve ono što bi opterećivalo tekst pisanog rada, objašnjenja, citati kojima nije mjesto u osnovnom tekstu i uputi na literaturu u oksfordskom sistemu. Umberto Eko navodi sledeće „razloge“ korišćenja fusnota:

1. U fusnotama se autor poziva na druge bibliografske jedinice da bi potkrijepio svoje stavove „o ovoj temi, vidi knjigu tu i tu“;

2. Fusnote služe za spoljne i unutrašnje reference. U fusnotu se može staviti jedno „up.“ (uporedi koje upućuje ili na drugo djelo ili na drugo poglave istog rada);

3. U fusnotu se unosi citat kojim se stav potkrepljuje a koji bi u samom tekstu smetao, kako se ne bi izgubila nit u izlaganju;

4. Fusnote omogućavaju da podrobnije objasnite sud koji ste iznijeli u tekstu;

5. Fusnote suže za korekciju iznijetih stavova; iznošenje suprotnih mišljenja koja donekle ograničavaju vaš autoritet;

6. Prevod citata koji je dat u tekstu u originalnoj verziji ili originalna verzija ako je u tekstu prevod;

7. U fusnotama se navodi knjiga koju smo citirali, ili od koje smo preuzeli informaciju.

Obzirom da je u pitanju rezime knjige, bibliografija nije neophodan dio, osim ukoliko su korišćeni drugi izvori informacija (druge knjige, akademski ili novinski članci, internet izvori). U tom slučaju se oni navode na sljedeći način:

* + Djelo

Schelling, F. W. J, *Sistem transcendentalnog idealizma*, Zagreb, ITRO „Naprijed“, 1986.

* + Članak u zborniku

White, Howard B, „Francis Bacon“*,* u: Leo Strauss, Joseph Cropsey (ur.), *Povijest političke filozofije*, Zagreb, Golden marketing/Tehnička knjiga, 2006.

* + Članak u časopisu

Komnenić, I, „Mučeni van logora“, *Vijesti*, god. X, broj. 3078, 21. oktobar 2006., str. 7.

* + Internet

Za elektronske medije važi pravilo da uputa na strane koje se citiraju ili navode mora biti što detaljniji. U navođenju web strana neophodno je navesti detaljan URL (*uniform resource locator*, tj. adresa strane koja je upisana pri vrhu browser-a) dok su u slučaju elektronske štampe neophodne FTP (*file transfer protocol*) adrese. Treba obratiti pažnju da i članci na interenetu imaju svoje autore čija imena moraju biti navedena po pravilima koja važe za bibliografske reference. Primjer navođenja članka sa interneta: Field, Richard, *John Dewey (1859-1952)*, unos na: *The Internet Encyclopedia of Philosophy*, url: http://www.utm.edu/research/iep/d/dewey.htm

* Dodatna pravila

Nedostatak informacije o godini objavljivanja citiranog djela se u fusnoti obilježava znakom *s. d. (sine data)*, mjesta objavljivanja sa *s. l. (sine loco)*. Treba pomenuti da za nenavođenje tačnog datuma i mjesta izdanja djela kriterijum nije subjektivna nemogućnost autora da dođe do tih podataka. Oznake *s.l.* i *s.d.* su u radu ispravno iskorišćene samo ako je objektivno nemoguće doći do datuma i mjesta izdavanja. Skraćenica koje pomažu u snalaženju u dijelu je naravno mnogo više, neke su čak navedene u dijelu o uputima na literaturu, ali je za potrebe pisanog rada dovoljno nabrojati neke od njih.

* Neke od korisnih skraćenica

**Latinski:**

*ibidem (ibid. / ib.)* – na istom mjestu u djelu koje je prethodno navedeno.

*op. cit. (operae citata)* – slično kao i *ibidem*. Doslovan prevod je citirano djelo.

*l. c. / loc. cit. (loco citato)* – citirano mjesto.

*AA. VV. (autori varii)* – skraćenica se koristi kada je knjiga koju navodite djelo velikog broja autora i ne možete ih sve pobrojati. U svakom slučaju uputno je bar navesti priređivača djela. Fusnota sa ovom skraćenicom može izgledati ovako.

*non seq. (non sequitur)* – ne slijedi.

*v. s. (vide supra)* – vidi iznad. Upućuje na raniji dio rada.

*v. i. (vide infra)* – vidi ispod. Upućuje na ono što dolazi kasnije u radu.

*ca (circa)* – oko.

*ect. (et cetera)* – i tako dalje.

*N. N. (nomen nominandum)* – taj i taj / fig. imenom i prezimenom, glavom i bradom.

*v. v. (vice versa)* – obrnuto.

*seq. / sq. (sequens)* – sljedeća stranica.

*seqq. / sqq. (sequentes)* – sljedeće stranice.

**Naš jezik:**

*ur.* – urednik

*up. / upor.* – uporedi;

*n. d.* – navedeno djelo;

*str.* – strana;

prim. aut – primjedba autora;

prev. aut. – prevod autora.

**Engleski:**

*ed. / eds.* – izdavač(i)

*in:* – u

**Korišćena literatura:**

Univerzitet Crne Gore, Fakultet političkih nauka, *Pravila formatiranja rada*, Podgorica, 2009.

1. Plagiranje rada je ozbiljan prekršaj koji za sobom povlači disciplinsku odgovornost studenta, *prim. aut.* [↑](#footnote-ref-1)